text:
Vie pe ultime «convention» su «zovins e furlanetât» davuelte a Maian ai 31 di Lui, al à cjapade la peraule ancje Marco Macorigh, 50 agns origjinari di Udin, aministradôr delegât di Tradinvest, societât consulence di Londre che e prodûs ancje la web tv www.tradinvest.tv.
Tal so intervent no son mancjâts ancje passaçs avonde critics su la necessitât di sbassâ la etât medie de dirigjence di «Ente Friuli nel Mondo». Lu vin contatât par domandâi in struc cualchi sclariment.
Marco Macorigh, ancje lui al à rivendicât plui oportunitâts pai zovins: cuale ise la sô posizion?
«O premet che no mi plâs la polemiche che no jude nissun a risolvi lis cuistions. Disìn che magari o ai cirût di provocâ par costruî insieme. O seguìs «Friuli nel Mondo» di cuant che o jeri piçul e no soi mai mancjât a lis Cunvignis e altris moments impuartants. Al è di timp che si sint tabaiâ di zovins e cjatâju dome tes fotos e tai titui mi è someât masse. I zovins come simpri a fasin pôre: a son la novitât e intun mont dulà che si sberle al Gambiament ducj a àn pôre di gambiâ e partant la mê posizion e je che bisugne vê coragio e jessi coerens: se si dîs «Largo ai Giovani», cualchidun al à di tirâsi in bande».
Ce sugjerissial al President di «Ente Friuli nel Mondo»?
«O ai vude maniere di tabaiâ sedi vie pe Cunvigne che in bande cul President e i ai dite che a là di vê la fuarce di meti in consei cualchi zovin che al tabai il lengaç dai zovins (Internet, social networks, videoconference) vuê i zovins a àn modalitâts diviersis di comunicâ ma chest no vûl dî che no sedin «puartadôrs sans» di culture (inovazion e storie). Ator pal mont a son furlans di tierce e cuarte generazion, braurôs de lôr storie e famee, che a direzin Centris di ricercje (il software di control dal shuttle al è fat di un furlan) e o podarès tignîus chi par oris cun robis concretis».
Ce funzion puedial vê internet?
«Internet al à rivoluzionât il Mont e o sin dome a mieze vore – in pôcs minûts si pues imbastî une riunion cun ducj i fogolârs pal mont cuasi cence spindi (e cheste e je une robe che ai furlans ur plâs) si pues viodisi in muse cu la videoconference: si dîs che ator pal mont al è cualchi milion di furlans… ce fasìno? e sarès la plui grande lobby internazionâl za pronte… ma bisugne metile in moto no si pues ridusisi dome a cualchi incuintri e cualchi cene. La memorie e la storie a son basilârs, ma par miorâ il prossim bisugne tirâsi sù lis maniis e metisi a vore magari cuntune tastiere e sence picon, ma bisugne movi il cûl… la storie e insegne che nissun ti puarte nuie di bant su la puarte di cjase».
Lui al fâs television vie web, invezit ce pensial dal digjitâl terestri?
«A son 2 manieris di comunicâ dal dut diviersis e contrariis: Internet al è nassût par permeti a ducj di comunicâ, contâ la proprie storie, iessi economichementi a la puartade di ducj e vie indevant; il digjitâl terestri che dut câs al è un sisteme dal pont di viste tecnic za vecjo, al rive par controlâ il plui pussibul ducj… Licensis limitadis e costosis (diviersis televisions a spariran), a limitazion teritoriâl e po dopo sisteme inzegnôs par studiâ lis abitudinis des personis e preparâi a paiament i prodots esclusivementri comerciâi. Il mont de comunicazion al è gambiât e al gambiarà ancjemò stant la situazion di crisi internazionâl: lis aziendis no àn bêçs di butâ in publicitât e produsi programs al coste une vore… tai prossims mês, no agns, o viodarìn gruessis novitâts».
Christian Romanini
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


c: text/html

text:
Comuniscj? Burlons chei di Pol Pot, beoi chei di Stalin. Fassiscj? A fasevin ridi. SS? Bogns al plui par fâ une scampagnade come cun chei di Bin Laden. ISIS? Diletants. No, no, il piês nemì par Jacum al jere il so vicin di cjase, chel che la domenie di matine, invezit di lâ a messe, al meteve in moto il [...]
Tag: Milio dai cjans
Passant pe statâl a retis di Pradaman o viodarês un vecjo capanon bandonât: al è une vore malandât, al plûf dentri e, di fûr, e je la jerbe alte. Une volte o jeri a vore li e mi visi di cuant che o molavin il puest di cassîr o il caricament dai scafâi di alimentârs e detersîfs par fâ un [...]
O disarês che o voi simpri a finîle li cu lis mês contis ma i furlans a fevelin simpri di chês robis… il lavôr, il modon… e do po no ano simpri chês stessis passions? Il balon, la cjace, il vin e… la parussule! Alore us conti dal gno amì Remo. Une dì al jere lât pe prime volte intun [...]
Insome, o savês aromai i vizis dal gno amì Pieri. Nol è un segret che i plasi la pantiane ma cheste sô manie a lis voltis i à partât cualchi brute sorprese… come chê aventure che al veve vût pai cjamps cuntune biele morate. Lui al jere lât cul Ape a cirî ûfs di fasan. Parchegjât il mieç intune stradele [...]
L’alenadôr nol saveve ce fâ. Ricuperâ Gadocha infortunât o meti Bula? Inserî il fluidificant Kmiecik o lassâ Kapka? E Ostafinski? Ma cemût? Meti lui e no Gorgon? E Lato? Cemût si podevial lassâ in bancjine Lato par meti Chojnackl? Al jere un suicidi calcistic! Epûr al scugnive ubidî a lis diretivis di partît. Al veve di meti ce che i [...]
Dut in blanc e neri… e che e jere la Rai! Il Lussemburc in ros e la Italie in celest… morâl… a jerin ducj in grîs sul scherm… e someave une partide di rugby! Il cronist talian al disè: “Potete distinguere i giocatori lussemburghesi dalle righe sui calzettoni…” “Buine gnot!” al disè Lido. Po al cambiâ il canâl de vecje [...]
Une dì o jeri tal curtîl dal Bar Roma, li dal cjamp des balis sociâl e o cjalavi i pes che un mio barbe al veve mitût intal laip salvantju de Ledre secje. I parons dal ambient, Pauli e Grivôr, i vevin dât licence al barbe di doprâ il laip ma lis trotis a sparivin, dì dopo dì, partadis vie [...]
Riedo al zire in motorin, simpri vistût cuntune tute di fabriche, colbac di pêl e mostacjis a ûs il centist DDR Thieme… insome… come un dai Village People, cui mostacjons che i van jù un fregul tal barbuç. Cul so Garelli al va intune fabriche di vernisadure di elements a tacâju te cjadene (lu clamin “Picje e dispicje” fasint lui [...]
Pieri Mian al veve tante braùre de sô stale. Al veve ben dusinte tra vacjis, taurs e vigjei. Di sigûr al jere lui il plui siôr di Sant Martin, il paîs des lungjis muraiis di claps. Va ben, a jerin il Cont e il miedi, ma chei no contavin: il prin al veve za fat fûr mieç patrimoni lant a [...]
Alore e je lade cussì. Nus vevin invidâts a cjace intune risierve dal alt Friûl. O jerin in trê, jo, Alfio e Carlon. Il miedi mi veve dit di non fâ strapaçs cumò che o soi in pension… di lassâ stâ i spagnolets, bevi di mancul e no cjapâ sudadis. Bon. Ta chê dì ce spac che o ai cjapât! [...]
Insome cumò us conti la storie dai Tartars. A jerin doi fradis che a vivevin tal gno paîs fasint i faris e lavorant un pocje di tiere. A levin vie gubits; a aravin ancjemò cul cjaval, a tignivin dut mâl te lôr cjase. Un si vistive simpri cuntune mimetiche di paracadutist e chel altri simpri di blu, come i operaris [...]
Ta chel frêt Dicembar l’aiar al sivilave fuart, al urlave: un berli spaventôs, come di tancj spirts. A un dât moment un dai scûrs dal coredôr si spalancà fasint vierzi ancje la puarte de cjamarute dulà che la piçule Dine e durmive cun sô sûr. Il pai al veve sintût il rumôr dai scûrs che a sbatevin e si jere [...]

robotstxt: allowed

filter: keep


text:
divendres, de desembre 28, 2007
Amsterdam, here I come
Post di corse, parcè che o soi in partence... doman di sere o partissi pe Olande, par fâ l'ultin cun L. e un pôcs di siei amîs... sin in 7 in dut... o crodi che sarà divertent, ancje se un tic di mats, cuasi 20 oris in autobus. Ma miôr l'autobus dai maledets trenos. di sigûr al sarà alc di diviers. mi àn pene ativât l'ADSL, ancje ca in Friûl, robis di n crodi, o vin vût di spietâ dome il 2008... però al samee lâ ben. pecjât che o ai di lâ vie e no podi configurâlu cemût che o vuei, ma lu fasarai dopo dal 3. Ah intant o ai passât un esam, il plui facil e biel di chei che mi restavin... cuntun bon 30! -2 cumò... ancje se a son vignûts fûr altris casins, scrivarai alc prossimamentri.... bon par intant bon nadâl in ritart e bon 2008 in anticip a ducj cuancj :D
Mandi
Etichetis: esams, universitât, viaçs
Subscriure's a: Missatges (Atom)


text:
Prât
Prât al è un comun inte Cjargne, che al dì di vuê al fâs part de provincie di Udin e al à 1.064 abitants.
Gjeografie[cambie | modifiche il codiç]
Il comun di Prât al è logât tal Cjanâl Pedarç, unic comun di chiste biele valade. Lis sôs frazions a son:
- Crôs
- Sostâs (690 m)
- Davouse (loc. Davôsa) (652 m)
- Prât (686 m)
- Pri (747 m)
- Pradumbli (678 m)
- Pierie (loc. Pieria) (674 m)
- Dasaiis (loc. Dasàia) (717 m)
- Truie (loc. Truia) (881 m)
- Pesariis (loc. Pesaria) (750 m), cu la ministrazion separade frazionâl dai ûs civics.
Ducj i paîs ju si cjatin ae çampe dal turint Pesarine, tal versant nord de valade, là che plui bàt il soreli, mancul Pradumbli, che invezit al è logât tal versant meridionâl, in ombrene.
Economie[cambie | modifiche il codiç]
L'economie dai paîs dal Cjanâl Pedarç e si è simpri fondade su l'agricolture, in mût particolâr su la coltivazion dai fasoi, e su l'ativitât pastorâl. Dal secul XVIII la frazion di Pesariis e je innomenade atôr pal mont par vie de sô produzion di orlois: propite casù difat e jè nassude, tal 1725 la impuartantissime ditte dai fradis Solari, che ancjmò al dì di vuè (ancje se cumò la sede e jè a Udin e esporte i siei prodots in dut il mont. Par chest motîf un dai slogan de valade e jè la valade dal timp: arlois e fasois. Condiplui dai ains '60 la valade e jè interessade da un fenomin turistic avonde impuartant, in graciis ae grande bielece dal paesaç e dai paîs, e de grande pâs e trancuilitât che e regne achì; i paisuts no acolgin i turiscj in hotels, ma tes lôr propiis cjasis, ristruturadis e mitudis in sest par proponi ancje chi il model dal albergo diffuso. Ancje la vignude dal turism parò, che ad ogni mût no'l è confrontabil cun chel che interesse il Trentin - Alt Adîs o lis plui impuartants localitâts Cjadovri, no jè bastade par frenâ il fuart dispopolament che ancjemò vuè e patîs la valade.


text:
Vichipedie:Benvignûts
Benvignût! La Vichipedie e je une enciclopedie scrite cul jutori e la colaborazion dai siei letôrs. Chest sît al è un Wiki, che al vûl dî che ognidun, tu includût, al pues modificâ un articul propite cumò, dome fracant il boton cun scrit parsore cambie che si cjate al inizi de pagjine.
Clariments par altris lenghis (pagjinis plui completis par cumò):
Esplorant la Vichipedie[modifiche il codiç]
Inte Vichipedie a son tancj articui diviers su une vore di argoments, politiche, siencis, storie, musiche, religjon, culture, sport e altris, in gjenar dividûts in categoriis par vê almancul un ninin di organizazion.
Tu puedis ancje cirî intai tescj dai articui. Va juste tal cjamp "cîr" a çampe, scrîf une o plui peraulis e frache su "Cîr". Ogni tant la funzion di ricercje interne e pues jessi disabilitade par gjavâi un pôc di lavôr al server; in chest câs, e vignarà fate une ricercje inte base dai dâts par mieç di Google.
Se tu leis alc che ti plâs un mont, parcè no zontâ une rie inte pagjine di discussion dal articul? Frache il boton discussion (tu puedis cjatâlu inte linie parsore dal articul), e tu vierzarâs la pagjine di discussion. Frache daspò il boton edit this page, o cliche sul + a diestre di edit this page par semplicementri zontâ un gnûf coment. Al è simpri biel vê un riscuintri dal nestri lavôr.
Meti dongje un gnûf articul[modifiche il codiç]
Se tu vuelis scrivi alc di gnûf cjale daurman lis Convenzions di nomenclature, par sielzi ben il titul; daspò, tu puedis creâ la gnove pagjine o fracant un colegament di colôr ros (se al è ros, le pagjine no esist, se al è blu e esist) o scrivint inte bare dai recapits dal to ordenadôr (browser) diretementri il non.
Se tu vuelis vê cualchi sugjeriment su ce articui tu tu podaressis scrivi, cjale inte Pagjine principâl: ducj i leams in ros a son pagjinis che no esistin ancjemò: frache parsore di un di chescj leams e scomence a scrivi!
Cambie[modifiche il codiç]
Ducj a puedin modificâ lis pagjinis de Vichipedie — parfin cheste! Frache juste il colegament cambie al inizi di dutis lis pagjinis (fûr di chês protezudis) se tu tu crodis che a coventin mioraments o par zontâ alc. No ti covente nuie di speciâl; no tu âs nancje di jessi regjistrât e colegât cu la tô identitât. Se tu vuelis fâ cualchi esperiment prime, cence pericui di ‘’incasinâ’’ un articul za presint, va inte pagjine di prove, dulà che tu tu puedis fâ dute le pratiche che ti covente.
Tu tu puedis cjatâ un pôc dificil e stran cheste vie par scomençâ, ma stâ sigûr che al funzione ben!
Dal moment che, par cumò, no son tancj articui in cheste Vichipedie, al è sigûr un argoment par cui tu tu puedis dâ une man. Se no, scomence cjatant i erôrs di ortografie o zontant piçulis robis; l’impuartant al è di no vê pôre, tant dutis lis modifichis a son regjistradis, e si pues simpri tornâ indaûr, s’al covente.
Politichis[modifiche il codiç]
Naturalmentri, come pardut, ancje ca a son un pâr di regulis; lis plui impuartantis a son trê: NPOV, GFDL e civiltât.
- NPOV, ‘’neutral point of view’’, ven a dî, pont di viste neutrâl: i articui ‘nd àn di jessi al pi pussibil imparziâi a mostrâ diferents opinions e ideis su chel argoment.
- Ducj i contribûts de Vichipedie a son publicâts sot de GNU Free Documentation License (GFDL), la licence libare. Chest in mût che la Vichipedie e resti libarementri distribuibil par simpri. Par plasê, no stâ zontâ cualsisei contenût cuviert da copyright cence il permès dal detentôr dal copyright. (Cjale Copyrights par altris informazions).
- Civiltât. Vichipedie funzione cu la colaborazion, e duncje il rispiet di ducj. Par plasê, met in cont prime che al altri sedi in buine fede cuant che no tu sês d’acort cun cualchidun, e reste simpri frêt, no stâ mai cjapatile masse se la discussion si scjalde. E je une buine usance chê di meti ancje un somari par spiegâ i cambiaments e judâ cussì i altris a aprovâ lis modifichis. Se tu viodis che lis modifichis a son stadis gjavadis o cambiadis, spiete un moment prime di ripristinâlis. Controle prime intal storic de pagjine, inte to pagjine di discussion o in chê dal articul par fevelâ dai cambiaments. Cjale ancje Vichichette.
No stâ pierdi il coraç o le fiducie[modifiche il codiç]
Se tu ‘nd âs conflits inte tôs primis esperiencis di modifiche, no stâ molâ dut dome par chest. I conflits e i problemis a capitin in ogni progjet colaboratîf. Cjale lis altris pagjinis di aiût, o domande ai utents plui esperts par scuvierzi cemût vê i miôrs risultâts.
Divertissiti!
Voie di partecipâ ancje tu?[modifiche il codiç]
Ducj cuancj a puedin fâ modifichis, ma a son dai vantaçs in tal creâ une gnove identitât se tu âs gole di contribuî regolarmentri. Par regjistrâsi, cree une identitât.


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn i 5 cognons plui frecuents a Gurize cjalant l’elenc telefonic e presentâts par ordin dal plui presint.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
BRESSAN
Al vûl dî che al ven di Bresse di Cjampfuarmit o di Brescia in Lombardie, ma no stin a dismenteâsi Bressa di Tarzo (TV) che al è dongje dal Friûl. 1230 Bressanus calcificex a Glemone; 1375 Bressanus de Portusnaonis; 1710 Bressan don Stefano di Antonio da Gorizia Lucinico.
BREGANT
Al ven de peraule brigant che un timp nol veve dome che il significât di malvivent, ma ancje chel di om di mont o bon compagnon. Doprât in maniere familiâr o in confidence, al vâl tant che birbant, ligjere. 1275 Bregandus f. olim D. Bununi de Tolgano
VISINTIN O VISINTINI
Al vûl dî origjinari di Vicence, vicentin. Intal 1550 a Cjamplunc Baptistam Marci Vicentini. 1486 m°. Bartolomio Visintin ciroico in Udine.
GRUSOVIN
Si cjatilu a Gurize, ma ancje a Tarvis. Al podarès vignî fûr dal sloven Križ, che al podarès jessi un toponim (križ al sta par crôs) e cun da pît il sufìs -ov e -in.
CULOT
Al ven dal incressitîf dal non di persone Nicolau: (Ni)culot. A Gurize ae fin dal 1500 Culloti Barbara filia Nicolaj. 1801 Giovanni Culot (o Culotti) di S. Rocco-Gorizia.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
“Milio di Lönneberga al jere il non di un frutin che al viveve a Lönneberga: un frut ribel e ustinât, di sigûr no bon come te. Di bon e zentîl al veve la figure: cuant che nol sberlave, naturâl. Al veve grancj voi celescj, une musute taronde e coloride, i cjavei bionts come il forment. Al jere cussì dolç e biel, che al someave un agnulut”.
Un agnulut trement, però, che al cumbine baronadis une par pêl. Al à non Milio il protagonist di chest libri, cognossût une vore pôc in Italie, come che e je pôc cognossude ancje la autore svedese (1907-2002) che lu à scrit intal 1963, daspò di vê vût sucès cu la sô opare mestre Pippi Calzelunghe. Cumò Patrizia Venier (Le Vinìare), in ocasion dai siei cincuante agns, e da fûr cheste traduzion par furlan, publicade in edizion fûr di cumierç.
Milio al è une sorte di enfant terrible, tant che il talian Gian Burrasca di Vamba o il francês petit Nicholas di Sempé et Goscinny. Vitime, ma dispès ancje complice, e je sô sûr piçule, che lui i piture la musute di blu, le tire sù pe mace de bandiere, le met intal laip di len trasformât in barcje. E po al invente sistemis par gjavâ dincj, tramais pes surîs che però a caturin poleârs, trapulis par lôfs li che però a colin dentri vielis sioris antipatichis, al incjoche un purcitut, un gjal e, za che al è in vore, si incjoche ancje lui, al sparìs di sot dai voi di so pari, ma po le conte che, in realtât, al è so pari chel che al sparìs, al romp butiliis e supieris, al slapagne so pari plui di une volte, lu siere intal comut, al ingrume dutis insiemi intune montagnute lis ghetis dai ospits. Insome, un cjastì di Diu.
Jenfri lis riis di chestis storiis, no si stente a fâsi une idee di ce maniere che e jere la vite in chê zone de Svezie dal sud cirche un secul za fa: faturonis intal lavorâ i cjamps, miserie, puars viei bandonâts, emigrazion, ma ancje tante voie di vivi in ligrie.
La traduzion furlane (che si zove de revision linguistiche di Flavio D’Agostini), ancje se cun cualchi incongruence di grafie e cualchi disatenzion di masse inte revision dai stampons, e je une biele traduzion, che e sa rindi ben il clime soradin dal libri, doprant cualchi volte tiermins pôc doprâts in dì di vuê e tornant a dâur la vite che a meretin. ❚
✒ Laurin Zuan Nardin
SIMPRI BOGNS. Astrid Lindgren, ‘Milio. Te version furlane de Vinìare di Visinâl di Buri’, Triest 2016............
“Milio di Lönneberga al jere il non di un frutin che al viveve a Lönneberga: un frut ribel e ustinât, di sigûr no bon come te. Di bon e zentîl al veve la figure: cuant che nol sberlave, naturâl. Al veve grancj voi celescj, une musute taronde e coloride, i cjavei bionts come il forment. Al jere cussì dolç e biel, che al someave un agnulut”.


text:
(…)
lunedì 31 ottobre 2011
GRANT DIZIONARI BILENGÂL TALIAN FURLAN - FOTOGRAFIIS E UNE INTERVISTE A ADRIAN CESCJE
Se si preocupìn di salvâ i mosaics di Aquilee, parcè che a son la nestre identitât antighe, parcè no vino di no salvâ une identitât antighe, ma ancjemò vive, che e je la nestre lenghe?
Adrian Cescje
-----------
PRESENTAZION
GRANT DIZIONARI BILENGÂL
TALIAN - FURLAN
SABIDE 29 OTUBAR 2011
Lis fotografiis
LA MATINE
INTAL DOPOMISDI’
e da une interviste de gjornaliste Erika Adami a Adrian Cescje…..
(…)
Cescje, cuale ise la funzion di cheste opare?
«I dizionaris a àn di regjistrâ lis peraulis di une lenghe, intun ciert moment storic. Tal nestri câs, cu la lenghe furlane "assediade", la funzion dal Grant Dizionari Bilengâl e je chê di dâ un imprest di riferiment lessicâl, massime aes scuelis, ma ancje a cui che al vûl scrivi daûr dal model de lenghe comune, par podê orientâsi te comunicazion di vuê».
(…)
Il Grant Dizionari Bilengâl al nas tant che dizionari eletronic. Parcè stampâlu su cjarte?
«La sielte de Agjenzie regjonâl pe lenghe furlane e à une motivazion psicologjiche politiche. La int e à ancjemò bisugne di vê in man la cjarte e, po, un che al viodarà in rie cheste opare di sîs volums – 7 mil pagjinis indut –, si rindarà cont dal sfuarç che al è stât fat, dal impegn e dal lavôr che al à daûr, robis che un cd nol rive a dâ».
Tancj, comprendûts rapresentants des istituzions, a àn vût dit che il Grant Dizionari Bilengâl talian furlan al è vignût a costâ masse. Isal cussì?
«Daûr dal Dizionari su supuart informatic, e cumò ancje su cjarte, al è un program eletronic che lu gjestìs di grande complessitât, che al ven doprât ancje de Universitât di Stocolme. E je scomençade di fat une colaborazion cul dipartiment di Italianistiche di chel ateneu pe preparazion di un dizionari talian svedês sul model di chel talian furlan. Daûr dal dizionari a son oris e oris di lavôr di cetantis personis, une trentine sù par jù, a son professionalitâts preziosis, paiadis dal sigûr di mancul rispiet ae realizazion di altris voris sientifichis e culturâls. Il Grant Dizionari Bilengâl al è une des oparis fondamentâls par salvâ une identitât storiche. Se si preocupìn di salvâ i mosaics di Aquilee, parcè che a son la nestre identitât antighe, parcè no vino di no salvâ une identitât antighe, ma ancjemò vive, che e je la nestre lenghe? A cui che al dîs che il cost dal Grant Dizionari Bilengâl al è un scjandul, o ricuardi ancje che dal 1999, cuant che al è tacât il percors di lavôr, in dì di vuê, ogni citadin dal Friûl-Vignesie Julie al à tirât fûr par cheste opare 10 centesims di euros a sporc al an!».
(…)
Interviste gjavade fûr dal sît internet de “La Vita Cattolica”, setemanâl de Arcidiocesi di Udin.
Lei dute la interviste
http://www.lavitacattolica.it/arcidiocesi_di_udine___il_portale/archivio_notizie/00005897_Si_presente_il_Grant_dizionari_bilengal.html
Pubblicato da Comitât pe Autonomie e pal Rilanç dal Friûl a 18:32
Etichette: Adrian Cescje, Erika Adami, GDB TF, Lingua friulana
Iscriviti a: Commenti sul post (Atom)


text:
Intant che si preparisi a sierâ un an di dificoltât pal setôr metalmecanic al è, par fortune, cui che al sfide la crisi e, in cuintritindince, al assum personâl cualificât.
IL AUTOMOTIVE LIGHTING di Tumieç, la realtât ocupazionâl plui imponente de Cjargne a vuê cun plui di 900 dipendents, dal mês di Setembar e à incressût i turnis di lavôr, passant di 18 a 21 turnis. La decision e je il risultât di un acuardi sindicâl tra lis Rapresentancis Sindicâls Aziendâls de FIM-CISL e la Direzion Aziendâl di Tumieç.
Chest risultât impuartant al è la conferme che il lavôr fat fin cumò in tiermins di turnistiche, di stabilizazion dai lavoradôrs e, plui in gjenerâl, di percors condividûts e concuardâts tra la aziende e i rapresentants sindicâi a son daûr a puartâ gnûfs invistiments de bande dal Grup. Robe, par altri, za sucedude intal 2013 cun ricjadudis ocupazionâls pardabon buinis par un teritori no tant siôr di ativitâts produtivis.
L’implant di Tumieç al è stât viert intal 1969 e al è cognossût ancjemò, ai plui, tant che Seima, la sô denominazion origjinarie.
Dal 2000 al è il centri di ecelence di Automotive Lighting, societât dal grup Magneti Marelli, pe produzion di ferâi posteriôrs (lûs pes machinis pes plui grandis cjasis automobilistichis mondiâls).
Intun unic comprensori, el cjape dentri l’implant, il centri di ricercje e di disvilup, il centri di ricercje plast-optica e la oficine pe produzion di stamps.
Di dut chest al beneficie ancje l’indot. A son numerosis, di fat, lis aziendis dal Tumiecin, e no dome, che a lavorin e che a dan ocupazion in graciis de esternalizazion di cualchi component de produzion Automotive.
Nô de FIM-CISL si sin batûts pai gnûfs invistiments e par altris assunzions. Par otignî dut chest o vin garantît, cun previdence, la flessibilitât necessarie. Naturalmentri, guviernade! E i risultâts si viodin.
L’ Automotive e je une Aziende che, in timps di crisi gjenerâl, e à savût rilançâsi e cressi in maniere fisse, pontant su la cualitât dal prodot e acompagnant i propris dipendents a un grât di professionalitât simpri plui alt.
La formazion continue dai lavoradôrs e je e e restarà un obietîf prioritari che nô de FIM-CISL o perseguirìn ogni dì intes aziendis. O sin, di fat, convinçûts in maniere ferme che il fatôr cualitât al rapresenti un vantaç competitîf insostituibil. Dome cuntun personâl formât di un continui si puedin vinci lis sfidis che il marcjât globâl nus met devant ogni dì.
Cheste grande realtât produtive, l’Automotive, e je li a dimostrâ che la Cjargne e pues jessi une zone trative par chei insediaments industriâi tant necessaris par dâ un futûr ocupazionâl e di benstâ a dute la comunitât. ❚
Giorgio Spelat, FIM-CISL Provincie di Udin
Aziendis in crisi, ma lis ecelencis no mancjin............
Intant che si preparisi a sierâ un an di dificoltât pal setôr metalmecanic al è, par fortune, cui che al sfide la crisi e, in cuintritindince, al assum personâl cualificât.


text:
Dopo tante fature, al è rivât il moment strategjic e plui impuartant da stagjon: benvignude vendeme!
Le vendeme dal 2009, cu lis machinis o a man, e je previodude abondante – fale burascjis atmosferichis dal ultin moment – e cuntun prodot di cualitât. In Italie si va slargjant la pratiche di srarî i raps, propit par alçâ la cualitât e par lâ daûr aes normis CEE. Chest orientament al varès di judâ ancjemò di plui la produzion di un vin che al pues competi sui marcjâts internazionâi. Ma il mont in crisi al fâs vignî fûr cualchi strapinsîr: i presits de ue a puedin risultâ no adeguâts, no si pues svendi sul marcjât butiliis preseadis: lis aziendis plui piçulis a riscjin di pierdi colps.
ESPERIMENT VOUCHER_ Une buine notizie e je dal sigûr: dopo la sperimentazion in Friûl e in Venit dal an passât, a tornin i «voucher», vâl a dî i «bogns lavôr», par facilitâ il paiament di chei che lavorin inte vendeme, ma ancje in tancj altris setôrs de agriculture.
Al lavoradôr a son garantidis lis cuvierturis INPS e INAIL e chescj paiaments son esentâts di tassis e no influissin su la situazion di disocupât o di parzialmentri ocupât.
In plui che in agriculture chest an, i voucher si puedin ricevi pai lavôrs in cjase, tal zardin, par ripetizions, pai lavôrs dai students in vacance (almancul 16 agns, o cul permès scrit dai gjenitôrs), pai pensionâts e in vie sperimentâl ancje par integrazions di salari o di supuart al redit (casse integrazion, mobilitât). Il valôr nominâl dal voucher al è di 10 euros e il lavoradôr al pues scuedi 7.50 euros in ogni ufici postâl.
Par cirî dute la normative, si pues lâ su www.inps.it. Le vendeme alore tant che une ufierte di lavôr ma ancje – come simpri – une fieste par ducj chei leâts al mont dal vin e de tradizions: buine vendeme a ducj!!!
Mara Piccoli
SPECIÂL – Vendeme 2009: cuantitât, cualitât e… lavôr!............
Dopo tante fature, al è rivât il moment strategjic e plui impuartant da stagjon: benvignude vendeme!


text:
mercoledì 14 marzo 2012
JACUME ! CUASI A BON PE RATIFICHE DE CJARTE EUROPEANE PES LENGHIS
2 commenti:
Il primo comunicato stampa del Consiglio dei Ministri conteneva un errore che ha generato un equivoco.RispondiElimina
Infatti la ratifica della Carta Europea della lingue minoritarie spetta al Parlamento. Il Consiglio dei Ministri (come precisato anche nel Comunicato del Comitato 482) ha fatto il "primo" importante passo approvando un disegno di legge di ratifica. Disegno di legge che ora dovrà essere approvato dal Parlamento.
L'errore contenuto nel primo comunicato stampa del Consiglio dei Ministri pare sia stato corretto.
Dal Blog del Comitât 482 - 16/03/12RispondiElimina
Tant par no stracapîsi...
Dal moment che su la cuistion de "ratifiche" de Cjarte europeane des lenghis regjonâls o minoritariis de bande dal Consei dai ministris talian e je stade fate cetante confusion, miôr sclarî cualchi pont. Cun di fat il prin comunicât stampe dal Consei di ministris, che cumò al è stât mendât, al fevelave di "ratifiche" de Cjarte e tancj di lôr lu àn cjapât par bon di plante fûr e, di chê strade, si à let intervents trionfalistics e fintremai articui di stampe che a disevin che di cumò indenant lis minorancis linguistichis a podaran gjoldi di dirits linguistics che, in realtât, a jerin bielzà garantîts cu la leç statâl 482/99!
Su la atenzion e la precision che cierte stampe e à par chestis tematichis o vin za vût ocasion di fevelâ e nol è il câs di tornâi parsore...
Par no stracapîsi, duncje, viodìn di lâ par ordin.
1) Il Consei dai ministris al à fat bon il disen di leç su la ratifiche de Cjarte. Chest al vûl dî che il test al varà cumò di passâ l'esam des dôs ramis dal Parlament e po jessi firmât dal president de Republiche taliane. Dome in chê volte la ratifiche e deventarà reâl.
2) Viodût che si trate di un disen di leç, no si à nissune sigurece sui timps che a coventaran par rivâ insom cul percors de ratifiche. Duncje al è stât fat un pas indenant che nus svicine ae ratifiche, ma no savìn cuant che chest obietîf al sarà otignût.
3) Il disen di leç no si à ancjemò rivât a viodilu e, duncje, no si sa cuâi che a sedin i nivei de ratifiche proponude. Cun di fat, il percors al permet ancje di ratificâ la Cjarte in maniere parziâl, o sei garantint dome il rispiet di cierts ponts de Cjarte e no di ducj. Viodût che il comunicât dal Guvier Monti al citave in maniere esplicite tant che riferiment di base pal test de ratifiche la leç statâl 482/99, al ven di pensâ che a saran garantîts almancul i nivei di tutele za previodûts de leç. Cence viodi il test però al è pussibil di dî. Al è duncje impuartant che i parlamentârs che si cjataran a esaminâ il disen di leç - almancul chei che a rivin di chenti o di altris areis interessadis de cuistion - si impegnin par che no si ledi sot di cierts nivei di tutele.
4) Ancje cuant che si rivarà ae ratifiche, si varà un strument di pression in plui par difindi i nestris dirits linguistics, ma si à di tignî a ments che i proviodiments pratics di podê meti in vore a nivel statâl a restin chei previodûts de 482/99. La stesse leç che il guvier Monti cu la ultime finanziarie al à depotenziât di brut cul gjavâi buine part des risorsis finanziariis. Su chest ultin pont, o lin a dilunc a viodi il cidin cuasi totâl di mieçs di comunicazion, politics e associazions di cjase nestre. Nol è un biel segnâl..."
Publicât dal Comitât 482 sul so Blog


text:
Il mês di Setembar, che al è a pene finût, al ufrìs ogni an ricorencis impuartantis par cui che in Europe i ten ae diversitât linguistiche, al dirit ae lenghe e aes lenghis, al autoguvier e ae autodeterminazion. Al è il câs dai 26 di Setembar, che tacant dal 2001 e je la Zornade europeane des lenghis: une ocasion di riflession coletive che e tocje propit il pluralisim linguistic e la cognossince e l’ûs di plui lenghis, tant che valôr culturâl, dirit di fonde e oportunitât educative, formative e socioeconomiche.
Une altre date clâf e je chê dai 11 di Setembar. Par ce che al tocje lenghis, dirits e istruzion – lu ricuardavin un an indaûr juste ta cheste pagjine – al è l’inovâl di diviersis iniziativis cjapadis sù de bande dal Parlament european tai ultins agns. Tra storie, memorie e rivendicazions di identitât e di autoguvier, chê stesse zornade e je chê de “Diada”, la fieste nazionâl catalane, e des mobilitazions a pro de indipendence de Catalogne. Cun di plui, chest an, in chê date si vierzeve la campagne eletorâl pal vôt «autonòmic» dai 27 di Setembar, là che la sielte dai parlamentârs de Generalitat e à cjapât sù ad in plen ancje un altri significât, in continuitât cul referendum pe indipendence dai 9 di Novembar stâts, mai ricognossût di Madrid.
Tal moment che o sierìn il gjornâl, nus rivin lis primis informazions di Barcelone in cont dai risultâts: lis listis indipendentistis – di une bande il rassemblement ‘Junts pel Sì’ e di chê altre la çampe alternative de Cup – a restaressin par pôc sot dal 50% plui un dai vôts, ma a varessin la maiorance assolude des sentis in Parlament. In chestis cundizions, si puest fevelâ sei di vitorie storiche che di sucès smiezât. Chi di cualchi setemane si capirà miôr ce che al nas in Catalogne. Par sigûr a saltin fûr daurman doi elements: la petenade che a àn cjapade i partîts spagnûi e spagnoliscj (Pp e Psc-Psoe) e il sucès invezit de Cup, che in confront cul 2012 e moltipliche par trê la sô percentuâl e il numar dai siei rapresentants tal Parlament di Barcelone, tant a dî che la cuistion catalane e je ancje une cuistion sociâl.
Chê dai 27 di Setembar e je une date impuartante, che e sa di Europe e di dirits, ancje pal Friûl e pai furlans. In chê date di vincj agns indaûr il Consei regjonâl dal Friûl-VJ al faseve buine une prime version di chê che e sarès deventade la Leç regjonâl 15 dal 1996 pe tutele e pe promozion de lenghe furlane. Chel test di leç al vignive fermât dal Guvier talian par vie che… al jere masse european, a tacâ di un riferiment masse fuart ae ‘Cjarte europeane des lenghis regjonâls o minoritariis’, in chê volte nancje firmade de bande di Rome.
In chê ocasion la Regjon e rispuindeve aes obiezions dal Guvier cun decision e cun diplomazie: il test al tornave in Consei e al vignive fat bon cualchi mês plui indenant cun cualchi modifiche di caratar formâl ma cence mudâ l’implant inovatîf e european dal proviodiment. Di une bande al ven di dî che, magari cussì no, a jerin altris timps. Di chê altre, pe lontanance dal Stât talian rispiet ae Europe dai principis di fonde e dai dirits, al somee che nol sedi cambiât nuie. ❚
Marco Stolfo
FRIÛL EUROPE. Zornadis di lenghis, di dirits e di autodeterminazion............
Il mês di Setembar, che al è a pene finût, al ufrìs ogni an ricorencis impuartantis par cui che in Europe i ten ae diversitât linguistiche, al dirit ae lenghe e aes lenghis, al autoguvier e ae autodeterminazion. Al è il câs dai 26 di Setembar, che tacant dal 2001 e je la Zornade europeane des lenghis: une ocasion di riflession coletive che e tocje propit il pluralisim linguistic e la cognossince e l’ûs di plui lenghis, tant che valôr culturâl, dirit di fonde e oportunitât educative, formative e socioeconomiche.


text:
Le vendeme e je a pene finide e bielzà si tache a fâ pronostics su cemût che al sarà il vin che si podarà bevi di ca a cualchi mês, cuant che la cantine e il mistîr dal roncâr a varan fat il lôr.
Par chest an, si dîs che il mês di Lui frescut e il cjaldon che al à durât fin dopo Setembar, a fasin ben pensâ a une anade di vin bon, ancje se la produzion no semee che e sedi rilevante dal pont di viste de cuantitât. Al è clâr che, po dopo, si varà di viodi…
Une prime cerce de cualitât de ue dal 2011, dut câs, si pues za vêle di chest mês di Novembar cul prin “frutin” che al ven fûr de cjanive, il “Vin gnûf” (o “Vin novel”), che al sarès il vin a pene fat, il risultât di un masarament carbonic de ue rosse madure, filtrât cence lassâi il timp di vignî vecjo.
Parint dret dal celebrât “Beaujolais Nouveau” francês, il Vin gnûf in Italie – a diference dal famôs “cusin” di di là des Alps – nol corispuint a une cualitât uniche di ue, ma – di regjon in regjon, di cantine in cantine – si lu interprete doprant tant uis internazionâls che ue autoctone, creant cussì une panoramiche di savôrs e di odôrs ducj di discuvierzi (e ancje une cierte confusion, par podê fâ un discors di cualitât che al sedi, di an in an, valit in maniere universâl).
In maniere simile a chel che al sucêt par altris tradizions enogastronomichis (tant che la purcitade te zornade di Sant Andree in Novembar o di Sant Antoni a Zenâr), la cerce dal Vin gnûf si identifiche cu la fieste di Sant Martin (ai 11 di Novembar), che te nestre regjon e je ancje une date che in tancj lûcs e je la dì dal marcjât de Sierade. Marcjât di Novembar che, par tradizion, al coventave a la int par fâ scorte di provisions pai luncs mês di frêt, e che e jere ancje la ocasion par cerçâ il Vin gnûf, cuasi tant che un “cordialut” (insieme a un scartòs di bueriis bulidis) par scjaldâsi intant che si stave al marcjât, e ancje come cerce par decidi cuâl roncâr sielzi par lâ a comprâ il vin vie pal an.
Par rinovâ in cualchi maniere cheste vecje tradizion, e doprâle tant che scuse par jentrâ a viodi cemût che e funzione une cantine ae fin de vendeme, il Moviment dal Turisim dal Vin (pardut in Italie e specialmentri chi in Friûl, dulà che la tradizion dal vin gnûf e je une vore sintude), di cualchi an in ca si è inventât “Sant Martin in Cantine”, une edizion autunâl de iniziative fortunade de fin di Mai “Cantinis viertis”, pensade par dâ a la int la oportunitât di viodi di dongje i lûcs dulà che al nas il vin.
A saran 50, chest an, lis aziendis agriculis che a vierzaran lis lôr cantinis, tes zornadis di sabide 12 e domenie 13 di Novembar (des 10 aes 18, o su prenotazion), cu la pussibilitât di cerçâ tant il vin gnûf che vins deventâts vieris te cantine, di preseâ insieme cun altris savôrs di stagjon (massime formadi, cjastinis, coce, in cualchi câs presentâts ancje intun past complet, a misdì o sore sere, sot il titul “A taule cul Roncâr” – informazions su www.mtvfriulivg.it, ancje cu la pussibilitât di durmî in struturis convenzionadis).
Margherita Timeus
_______________________________
La cjarte di identitât
Il vin gnûf al à une tradizion une vore antighe, che si è inlidrisade prime che la industrie enologjiche e tacàs a vendi il vin tes butilis (pensadis par rivâ plui lontan e par durâ plui a lunc), pluitost che in damigjanis, par un marcjât plui dongje e di consum plui svelt.
Si fevele dut câs di “un prin vin, morbit, lizêr, sutîl e no masse alcolic” bielzà al timp dai Romans, il “Gauranum”, nomenât ai timps di Tiberi e di Caligola. E te Ete di Mieç, une vore di documents a contin di cualitâts diferentis di vin, cualchidune di consumâ subit a pene fate, altris di finî prime di Pasche, e altris invezit di destinâ aes “apotechis”, lis cjanivis dulà lassâlis deventâ vieris.
In mert aes cualitâts di savôrs dal Vin gnûf, al è dificil fâ un discors organic, parcè che i savôrs a dipendin massime de ue doprade, che e pues jessi cetant diferente (e nol è dit che e sedi simpri la miôr, che par solit si lasse in bande pal vin di “lavorâ”: cussì, al è simpri miôr cirî il Vin gnûf dal roncâr di fiducie).
Di sigûr, in gjenerâl, il Vin gnûf al à une sentôr “carpe diem”, par solit plui fresc, cuasi “crût”, cuntun savôr che al puarte plui aes pomis e aes jerbis, e cuntun tas di alcul pluitost bas. (M.T.)
_______________________
Il nobil cusin francês
Il famôs Beaujolais Nouveau al è il corispondent francês dal nestri Vin gnûf e, te sô patrie, al è un dai prodots enologjics plui preseâts. Si trate – a diference di ce che al sucêt ca di nô – di un prodot codificât in maniere rigorose, che al previôt il masarament carbonic di uis de zone dal Beaujolais AOC (la nestre Dop). La sô origjin, tant che le cognossìn vuê, e je dai agns Trente, cuant che – cuasi par câs –, cirint manieris gnovis di conservâ il vin, a son stâts provâts contignidôrs jemplâts di anidride carboniche che a davin un most une vore particolâr, che fermentât al devente l’innomenât vin zovin.
La fortune di chest vin, in France, e dipent dal sigûr dal so jessi fresc e lizêr, une vore plasevul di bevi, ma ancje di une operazion intense di marketing e di tutele. Che e dimostre trop che i talians a varessin di imparâ dai cusins francês, al cjapitul “valorizazion de industrie agroalimentâr”… (M.T.)
CULTURE – Il vin gnûf, de cantine la prime cerce dal an............
Le vendeme e je a pene finide e bielzà si tache a fâ pronostics su cemût che al sarà il vin che si podarà bevi di ca a cualchi mês, cuant che la cantine e il mistîr dal roncâr a varan fat il lôr.


text:
Canusia e T’ses Folk a Cueste di Cjastelnûf
Aes 21.15 di domenie a Vile Sulis (Cueste di Cjistielgnûf dal Friûl) a ’’sunin doi grups talians, i laziâi Canusia, che a àn sielt un repertori cetant leât al teritori di origjin, e la band piemontese T’ses Folk: ancje in chest câs al ven fûr di plui un repertori popolâr, divertent e une vore balabil di origjin franc provençâl cun incursions te musiche balcaniche, mediorientâl, finlandese e arturiane.
CUESTE (Cjastelnûf)
Vile Sulis e je une cjase signorîl dal XVI secul a Cjastelnûf in localitât Cueste, une vore danezade dal taramot dal 1976 e tornade come prime dopo che e je stade comprade e restaurade de Aministrazion comunâl. Cumò e je doprade tant che centri culturâl e e ospite mostris, cunvignis e concierts. Tal ultin plan de vile e je in mostre une racuelte archeologjiche ’su la ceramiche rinassimentâl, costituide di reperts cjatâts ’sul teritori comunâl e, in particolâr in localitât Crûz, e a son datâts tor dal 1500.


text:
Madone di Mont: la mont
Cormons - Castelmonte
Località attraversate
Lis origjins di Madone di Mont a son tant antighis e al somee che a sedin dai inizis de cristianitât, ancje se i documents a datin a pôc dopo il Mil.
Costituît in origjin forsit di une gleseute, ampliade e abelide po dopo, di alore nol ve di patî grandis inovazions.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
78 Namen gefunden
- Raab Feldkirchen in Kärnten (1)
- Rabensteiner Feldkirchen in Kärnten (1)
- Rabitsch Feldkirchen in Kärnten (1)
- Rack Feldkirchen in Kärnten (1)
- Rader Feldkirchen in Kärnten (2)
- Rädern Feldkirchen in Kärnten (1)
- Radio Feldkirchen in Kärnten (1)
- Ragoßnig Feldkirchen in Kärnten (1)
- Raiffeisen Feldkirchen in Kärnten (2)
- Rainer Feldkirchen in Kärnten (8)
- Ranacher Feldkirchen in Kärnten (1)
- Rankl Feldkirchen in Kärnten (1)
- Rapp Feldkirchen in Kärnten (2)
- Rasch Feldkirchen in Kärnten (4)
- Rau Feldkirchen in Kärnten (1)
- Rauch Feldkirchen in Kärnten (2)
- Raunegger Feldkirchen in Kärnten (1)
- Rausch Feldkirchen in Kärnten (1)
- Rauscher Feldkirchen in Kärnten (2)
- Rauter Feldkirchen in Kärnten (23)
- Real Feldkirchen in Kärnten (2)
- Rebernig Feldkirchen in Kärnten (5)
- reg Feldkirchen in Kärnten (1)
- Regal Feldkirchen in Kärnten (2)
- Regenfelder Feldkirchen in Kärnten (7)
- regGenmbH Feldkirchen in Kärnten (3)
- Regger Feldkirchen in Kärnten (1)
- Reichelt Feldkirchen in Kärnten (1)
- Reichenhauser Feldkirchen in Kärnten (3)
- Reicher Feldkirchen in Kärnten (1)
- Reichmann Feldkirchen in Kärnten (2)
- Reifenservice Feldkirchen in Kärnten (1)
- Reimann Feldkirchen in Kärnten (3)
- Reiner Feldkirchen in Kärnten (4)
- Reinfrank Feldkirchen in Kärnten (2)
- Reinwald Feldkirchen in Kärnten (1)
- Reisebüro Feldkirchen in Kärnten (4)
- Reisen Feldkirchen in Kärnten (1)
- Reiser Feldkirchen in Kärnten (1)
- Reiß Feldkirchen in Kärnten (1)
- Reiter Feldkirchen in Kärnten (6)
- Reiterer Feldkirchen in Kärnten (1)
- REKO Feldkirchen in Kärnten (1)
- Rennert Feldkirchen in Kärnten (1)
- Reparatur Feldkirchen in Kärnten (1)
- Ressler Feldkirchen in Kärnten (1)
- Ressmann Feldkirchen in Kärnten (2)
- Rest Feldkirchen in Kärnten (1)
- Retzer Feldkirchen in Kärnten (6)
- Reuter Feldkirchen in Kärnten (1)
- Reutter Feldkirchen in Kärnten (1)
- Richard Feldkirchen in Kärnten (1)
- RIEDEL Feldkirchen in Kärnten (1)
- Rieder Feldkirchen in Kärnten (1)
- Rieger Feldkirchen in Kärnten (1)
- Riepl Feldkirchen in Kärnten (4)
- Riha Feldkirchen in Kärnten (4)
- Rindler Feldkirchen in Kärnten (5)
- Ringer Feldkirchen in Kärnten (1)
- Ristorante Feldkirchen in Kärnten (1)
- Ritsch Feldkirchen in Kärnten (1)
- Ritschel Feldkirchen in Kärnten (1)
- Ritzinger Feldkirchen in Kärnten (1)
- Rogl Feldkirchen in Kärnten (2)
- Rohr Feldkirchen in Kärnten (1)
- Rohrer Feldkirchen in Kärnten (2)
- Rom Feldkirchen in Kärnten (1)
- Ronacher Feldkirchen in Kärnten (1)
- Rossian Feldkirchen in Kärnten (1)
- Rössler Feldkirchen in Kärnten (1)
- Roßmann Feldkirchen in Kärnten (2)
- Roth Feldkirchen in Kärnten (4)
- Rothschopf Feldkirchen in Kärnten (1)
- Rottensteiner Feldkirchen in Kärnten (2)
- RUEFA Feldkirchen in Kärnten (1)
- Ruhdorfer Feldkirchen in Kärnten (1)
- rund Feldkirchen in Kärnten (1)
- Ruppitsch Feldkirchen in Kärnten (2)


text:
O cognòs l’architet Sandro Fabbro fin dai timps dal Liceu Stellini. Lu ai calcolât simpri une persone afidabile, cussienziose in dutis lis sieltis fatis, che a fossin politichis o professionâls, ma soredut un om bon di metisi in zûc, di meti la muse, ancje a cost di vê di paiâ il dazi al potent di turni. Al è insume un cjâr. Chest sintiment però che no us ingjani: lis mês peraulis no son detadis di chest sintiment, ma de dibisugne di scomençâ a fâ clarece su cui che al sta cul Friûl e cui che invezit al reme cuintri. Dut al nas di une letare che Fabbro al à scrit e che il Messaggero Veneto al à publicât cun grande rilevance: in cheste, il docent universitari – che pûr al à coordenade la Oficine sul capitâl teritoriâl – al anunzie di molâ chel che al è clamât “Cantiere Friuli”, une iniziative dal Ateneu furlan che intes declarazions dai promotôrs e varès vût di furnî struments utii pal futûr di cheste tiere. “Dopo 5 agns di cunvignis, seminaris e incuintris – al à denunziât il professôr – o sin ancjemò al an zero cui risultâts”. “I dodis libris produsûts in chescj agns – al va indevant intal so at di acuse – a son utii, ma isolâts. Mi domandi se vuê, intal moment plui scûr dal Friûl, il Cantîr al vedi contribuît pardabon al disvilup dal teritori, viodût che la plui part des iniziativis a son stadis fatis tra il 2017 e il 2019 e che il Cantîr al è restât cidin intal periodi pandemic, cence dâ indicazions sul Pnrr: cumò al è masse tart par fâlu”. I responsabii di chest bloc? Il dêt al è pontât cuintri dal retôr di cumò Pinton e dal so predecessôr De Toni. Cuant che o dîs che Fabbro no si tire indaûr, che si cjape lis sôs responsabilitâts fasint nons e cognons!
◆ Pensaiso che cualchidun al vedi rispuindût a chestis critichis, che i personaçs clamâts in cause a vedin in cualchi mût replicât aes acusis? Un cidinôr che al sturnìs, nancje chel piçul sun soflât che i mûrs di gome a fasin cuant che ju colpissin.
◆ O crôt che si vedi di ricuardâ cemût che il docent al vedi contribuît cun energjie e personalitât a dutis chês iniziativis nassudis a difese dal Friûl, de sô int, metint la autorevolece dal so “mistîr” di urbanist e planificadôr teritoriâl al servizi di ogni pussibil percors di rinassite. Une disponibilitât e une professionalitât tant preseade di biât Arnaldo Baraccetti, di tancj esponents dai sindicâts, des fuarcis sociâls, di chei che insume no àn mai molât di oponisi a un destin di emargjinazion e di declin pe Patrie.
◆ Il so no al rive clâr e fuart, come pûr il so dinei a jessi inmò disponibil denant dai zughets di chei che a van indevant a fevelâ di futûr pal Friûl, sometintsi, cul cidinôr dai fats, ae paronance dal podê.
◆ Sunôrs duncje tant che un invît a smascarâ “i profetis fals”, a denunziâ, cence nissune pôre o compromès chei che in public si jemplin la bocje cu lis peraulis “Friûl e teritori” e che invezit a acetin consenzients la lôr distruzion intai tinei de politiche.
◆ Ma ancjemò plui fuart che al sedi il gno e il nestri “Graciis professôr Fabbro”. ❚
Un inteletuâl cu lis balisDree Valcic
O cognòs l’architet Sandro Fabbro fin dai timps dal Liceu Stellini. Lu ai calcolât simpri une persone afidabile, cussienziose in dutis lis sieltis fatis, che a fossin politichis o professionâls, ma soredut un om bon di metisi in zûc, di meti la muse, ancje a cost di vê di paiâ il dazi al potent di turni. Al è insume un cjâr. Chest sintiment però che no us ingjani: lis mês peraulis no son detadis di chest sintiment, ma de dibisugne di scomençâ a fâ clarece su cui che al sta cul Friûl e cui che invezit al reme cuintri. Dut al nas di une letare che Fabbro al à scrit e che il Messaggero Veneto al à publicât cun grande rilevance: in cheste, il docent universitari – che pûr al à coordenade la Oficine sul capitâl teritoriâl – al anunzie di molâ chel che al è clamât “Cantiere Friuli”, une iniziative dal Ateneu furlan che intes declarazions dai promotôrs e varès vût di furnî struments utii pal futûr di cheste tiere. “Dopo 5 agns di cunvignis, seminaris e incuintris – al à denunziât il professôr – o sin ancjemò al an zero cui risultâts”. “I dodis libris produsûts in chescj agns – al va indevant intal so at di acuse – a son utii, ma isolâts. Mi domandi se vuê, intal moment plui scûr dal Friûl, il Cantîr al vedi contribuît pardabon al disvilup dal teritori, viodût che la plui part des iniziativis a son stadis fatis tra il 2017 e il 2019 e che il Cantîr al è restât cidin intal periodi pandemic, cence dâ indicazions sul Pnrr: cumò al è masse tart par fâlu”. I responsabii di chest bloc? Il dêt al è pontât cuintri dal retôr di cumò Pinton e dal so predecessôr De Toni. Cuant che o dîs che Fabbro no si tire indaûr, che si cjape lis sôs responsabilitâts fasint nons e cognons!


text:
FORMAZION
Il Campus si tignarà in Setembar te suaze des ativitâts de rêt europeane pe promozion des diversitâts linguistichis che e fâs part la Regjon
Une iniziative impuartante, di nivel european, che e met la lenghe furlane dentri di une largje rêt pe promozion des diversitâts linguistichis, il Network to promote linguistic diversity. O ‘nt fevelìn cun William Cisilino, diretôr de ARLeF, la Agjenzie Regjonâl pe Lenghe Furlane, che i è stât dât il rûl operatîf di gjestion, organizazion e supuart ae Regjon tes ativitâts dal Network. E te suaze di chestis, intal mês di Setembar che al ven, Udin e darà acet al prin Campus di formazion su la politiche linguistiche dal NPLD cui miôr docents di dut il mont.
—
Cisilino, ce isal il Network to promote linguistic diversity?
«Dal prin di Lui dal 2014 il Consei regjonâl de Regjon Friûl-Vignesie Julie al è jentrât tal Network to promote linguistic diversity – NPLD, une rêt di Regjons europeanis creade tal 2007 par sostignî, tutelâ e promovi lis lenghis minoritariis e regjonâls di dute Europe, midiant dal lavôr di lobbing a Bruxelles e dal scambi di buinis pratichis e di informazions tra i esperts dal setôr. Il grues dal lavôr al inten: monitorâ dutis lis propuestis su cheste materie e la legjislazion par judâ i components dal NPLD; inzornâ lis istituzions europeanis par ce che al tocje lis politichis linguistichis su lis lenghis regjonâls e minoritariis; condividi lis miôr pratichis tal cjamp dai progjets linguistics, organizant events e grups di vore par poiâ la creazions di progjets linguistics tra i components».
—
Cui sono i components de rêt?
«La rêt e je fate di components titolârs e di components associâts. I components titolârs a son i finanziadôrs principâi de Rêt, a àn a disposizion un puest tal comitât diretîf. I associâts a dan un contribût inferiôr a pet dai prins, e a son rapresentâts di sîs components iscrits tal Comitât diretîf. Fra i titolârs principâi o ricuardi Folktinget, Svenska Finlands folkting, Ofis Publik ar Brezhoneg/Office Public de la Langue Bretonne, Collectivite Territoriale de Corse, Guvier de Galicia, Guvier de Catalonia, Guvier de Frisie, Guvier Galês, Guvier basc».
—
Cualis sono lis funzions de Arlef tal NPLD?
«Ae ARLeF al è stât dât il rûl operatîf di gjestion, organizazion e supuart ae Regjon tes ativitâts dal Network to promote linguistic diversity. Fra lis tantis robis fatis, mi pâr interessant ricuardâ la iniziative par fâ cognossi la nestre Regjon, metude adun a Bruxelles ai 27 di Otubar dal 2016, cuntune mostre dedicade ae nestre lenghe e une cunvigne su lis minorancis linguistichis de nestre Regjon, e sul rûl des lenghis regjonâls o minoritariis intes economiis regjonâls de Europe. In chest moment, la ARLeF e je membri atîf dal grup di vore che al è daûr a organizâ lis ativitâts formativis dai aderents dal Network».
—
Ce programs vêso pal 2018?
«Al sarà un an speciâl parcè che o inviarìn il prin Campus di formazion su la politiche linguistiche de NPLD. Doi dîs full immersion dedicâts ai operadôrs dai components NPLD su la planificazion linguistiche, cui miôr docents che a vegnin di dut il mont. Ma il biel al è che si tignarà a Udin: esatementri ai 13 e ai 14 di Setembar. Cun di plui, cheste iniziative impuartante e à otignude la poie de Comission europeane midiant da Fondazion Coppieters di Bruxelles. Une gnove ocasion par fâ cognossi in Europe il Friûl e lis sôs lenghis».
di Alessio Screm
A scuele di politiche linguistiche. A Udin docents di dut il mont............
FORMAZION


text:
23 aprile 2010
3 agns che nus à lassâts
Trê agns indaûr, come vuê, pre Antoni al lassave cheste esistence par lâ te lûs eterne. Usgnot a Visepente e domenie a Vençon al sarà ricuardât. Ma jo lu sint simpri presint, come se no nus ves mai lassâts, parcè che la semence e à di murî par dâ gnove vite, e i siei insegnaments a restin e a restaran, come che al à scrit tal so cumiât (fracait chi par savênt di plui).
"Vivêt a lunc, vivêt cun dignitât, vivêt di furlans. Vivêt pal vuestri ben, vivêt pal ben de glesie, vivêt pal ben dal nestri Friûl. Cence fâ i prepotents e cence vendisi, lavorant e pratindint, galantoms cun Diu e cul mont. Intun timp cussì birbant e galiot, us racomandi di no pierdi ni la memorie ni la tramontane ni la voe di fâ. Se no rivais a gambiâ il mont, cirît che il mont no us gambii vualtris. Se no rivais a salvâlu, metêtle dute par che no us sassini. Che al puedi benedîus Diu e la storie, come che cumò us benedis pe ultime volte e cun dut il cûr il vuestri puar predi e fradi".
Nessun commento:
Iscriviti a: Commenti sul post (Atom)


text:
Mestisòn a son une misture esplosive di ritmis, cjants, bai e etniis dulà che i tambûrs tradizionâi e lis percussions minôrs si messedin in maniere sapiente a struments plui modernis come il bas, il sax e il clarinet, dant anime a ritmis come cumbia, sòn corrido, mapalé, sòn palenquero, bullerengue e tancj altris.
A proponin tocs carateristics de cueste caraibiche colombiane, tornâts a rangjâ in clâf moderne e cun influencis reggae e funky, doprant la lenghe spagnole e indigjene di San Basilio de Palenque.
Formazion:
Luis Fernando Giraldo Bedoya – diretôr, percussions e côr;
Beatriz Pisciotti – vôs, percussions, bal;
Elisa Nebbia – vôs, percussions, bai;
Elena Moro – vôs, percussions, bai;
Nicola Canever – sax;
Carmine Pesce – percussions e côr;
Gigi Stragapede – percussions, digeridoo e côr;
Alessandro Fiori – bas.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Ma no mancjin formis di estremisim spagnolist benedet dai Ciutadanos
Il gnûf confront tra Madrid e Barcelone, il ritîr dai ordins internazionâi di arest pai politics catalans esiliâts, lis mobilitazions dai aministradôrs locâls a pro de autodeterminazion e pe liberazion dai presonîrs politics, la crosade cuintri dai simbui indipendentiscj e il prin inovâl dai atentâts jihadiscj fats a Barcelone e a Cambrils ai 17 e ai 18 di Avost dal 2017. A son almancul cinc i motîfs che nus sburtin a pontâ ancjemò une volte la nestre atenzion in direzion de Catalogne.
Il prin al tocje i rapuarts tra il gnûf guvier catalan e la Moncloa, là che di passe doi mês nol è plui Mariano Rajoy e che al so puest si cjate il socialist Pedro Sanchez. Ai 9 di Lui stâts il premier spagnûl e il president de Generalitat, Quim Torra, si àn dâts dongje intun incuintri uficiâl. La riunion e je stade «lungje, cordiâl, corete e sclete», cemût che a àn marcât tes lôr declarazions seguitivis i siei doi protagoniscj. Lis posizions a son lontanis, ma almancul la baridure prejudiziâl tirade sù di Madrid in passe dîs agns e je un tic plui basse e salacor al è stât viert un barconut. Se di une bande Torra al à batût sul dirit ae autodeterminazion e Sanchez al à tornât a dineâ che un principi di chê fate al sedi proviodût de Costituzion in vore, di chê altre i doi interlocutôrs si àn cjatâts in convigne suntune schirie di cantins, des politichis sociâls ae sanitât, e il premier spagnûl al à cjapât sù l’impegn di tornâ a meti in vore la Comission bilaterâl tra Stât e Generalitat, che e jere ferme dal 2011.
Torra, inte conference stampe fate a Madrid juste dopo de riunion, al à riferît di no vê frontât cul premier lis dôs cuistions dai presonîrs politics, ma al à marcât il fat che chê de justizie e reste une cuistion di fonde e che su chest cantin si viôt la distance jenfri Europe e Stât spagnûl. Lu conferme la decision dal tribunâl superiôr dal Schleswig-Holstein di dâ acet ae domande di estradizion pal ex president catalan Carles Puigdemont dome pe acuse di malversazion e no par chê di ribelion. Cussì, ai 19 di Lui, il judiç Pablo Llarena al à scugnût rinunciâ ae estradizion di Puigdemont e al à ritirât i ordins internazionâi di arest cuintri di lui e di chei altris politics catalans esiliâts in Belgjiche, Scozie e Svuizare. Cumò ducj cuancj a àn libertât di moviment fûr dal Ream di Spagne, ma no puedin tornâ in Catalogne par vie che cuintri di lôr al reste ancjemò in pîts il mandât di arest dentri dal teritori statâl.
Intant a son passe 300 i dîs di detenzion dai ativiscj Jordi Sanchez e Jordi Cuixart e si svicine a chê cifre ancje la presince in preson dal ex vicepresident de Generalitat, Oriol Junqueras. Par chel, a van dilunc lis iniziativis a pro de liberazion di ducj i presonîrs politics metudis adun de bande di associazions e aministrazions locâls. Magari cussì no, chestis mobilitazions pacifichis a cjatin su la lôr strade simpri plui dispès grups estremiscj che, cu la benedizion politiche dai unioniscj dal partît dai Ciutadanos, ur fasin cuintri cun azions violentis di stamp fassist, che a àn tant che obietîf lis bandieris “estelades”, i flocs zâi e ancje lis personis che a mostrin chei simbui.
Al è ancje timp di memoreâ il prin inovâl dai atentâts dai 17 e 18 di Avost. Cundut de oposizion dal guvier catalan, te manifestazion uficiâl a Barcelone al jere ancje il re Felipe VI. La sô presince e je stade poiade a fuart dal guvier di Madrid e fintremai dai “republicans” di Podemos. In cont des lôr posizions a pro, plui di cualchidun al à marcât, cun bocje di ridi, che finît il socialisim “reâl” cumò al reste dome chel “monarchic”.
La partecipazion dal re e je stade saludade cun trê grancj strissons che lu definivin “persone no gradide tai Paîs Catalans” e a ricuardavin i afârs de sô famee cul re saudite. Tancj cartei di contestazion a son stâts recuisîts dai polizais e a son stâts ancje un pôcs di lôr che a àn tirât fûr bandieris spagnolis, a àn contestât lis contestazions e a àn tentât une agression a un trop di gjornaliscj catalans. Il dut al conferme la esistence di une cierte tension e di ce che al salte fûr dal scandai fat dal sît di informazion CTXT cualchi setemane indaûr: il nivel di gradiment de monarchie e dai Borbons de bande de popolazion al è minoritari e fintremai scjars tai Paîs Catalans, tal Paîs Basc e in Galizie, intant che al è maioritari ta chês altris regjons dal Stât spagnûl. ❚
Marco Stolfo
CATALOGNE. Provis di dialic tra Barcelone e Madrid............
Ma no mancjin formis di estremisim spagnolist benedet dai Ciutadanos


text:
Il prin dal an al è mancjâ il vescul bons Fredo Battisti, nus pâr just che ancje la Patrie e ricuardi cheste persone che culì in Friûl e veve fat un biel toc di strade. Di fat al veve direzude la glesie di Udin dal 1973 al 2000: 27 agns di pontificât, no son pôcs. Oltri dut un trat di storie vonde dramatiche e movimentade par tantis resons: vicendis dal predecessôr Zaffonato, post-concili, taramot, gambiaments sociâi, di custum… Lis aial induvinadis dutis? Lis aial sbaliadis dutis? Sigûr che nissun te vite no les imbroche dutis justis, al sarès un diu, ma nancje no les falìs dutis, al sarès une disgracie uniche. Cussì e je par ducj i mortâi!
Par preparâ il Ferâl, o sin lâts a sgrafâ tai scrits di pre Antoni. E come che al jere tal so naturâl e stant che cul vescul al à vût moments di tension che ducj sa, cence scuindi nuie, cu la solite francjece, Beline al scrîf une Olme pe Vite Catoliche, che però no à cjatât udience tal diretôr di chê volte. Di fat pre Antoni al note sot dal articul preparât ce che il diretôr i veve dit: “al è biel e vêr e duncje no si po’ publicâlu”. Lu riproponìn pensant al vecjo dit di Ammonio te Vite di Aristotele “Amicus Plato, sed magis amica veritas”.
pre Roman Michelotti
Domenie 23 di Novembar la glesie di Udin e celebre lis gnocis di aur di predi e chês di arint di episcopât dal vescul Fredo Battisti. Une raritât te nestre glesie, capitade dome a Emanuel Lodi (1819-1845) e Josef Nogara (1928-1955), che si veve pôre che si fos dismenteât di murî.
Invezit di unîmi al coro laudatîf, che mi costarès masse e su la mê bocje al crearès suspiet, o preferìs partecipâ al aveniment cuntune riflession. Personâl, come simpri.
Cuant che dal 1973 al è rivât chenti, Battisti al à cjatade une diocesi in crisi par tantis resons. Si sintive la dibisugne di voltâ pagjine. E il so prin impat al è stât une vore positîf. E jere la prime volte che si sintive umanitât tes peraulis di un vescul. Di chi la fiducie e la sperance.
E je cunvinzion gjenerâl che pai vescui che a rivin a Udin (simpri regolarmentri forescj) la crôs plui grande a son i predis furlans. Une acuse che si podarès benon ribaltâle. Ma cuant che un predessam al sopuarte un Berengo che al zuiave cu lis pipinis, un Rossi prepotent e ultranazionalist, un Nogara grîs e fassist, un Zaffonato cul cantîr simpri viert e la casse simpri a sec, no puedin dî che o sin anarchics. Magari! O sin ancje masse ubidients e tolerants. Il mâl al è che, a furlan vie, o rugnìn tal fogolâr de canoniche.
Battisti al è vude fiducie e ancje ocasions straordenariis par un vescul: la semblee dai predis cui problemis eclesiâi, il taramot cui problemis de ricostruzion matereâl e spirtuâl, la peculiaritât culturâl e plurilenghistiche, la secolarizazion. Ce volevial di plui, come stimui e oportunitâts?
No mi sint di fâ un consuntîf. Prin di dut parcè che al è simpri dificil e po parcè che al è ancjemò chi e al à simpri timp di miorâ e colmâ ce che nol à rivât a fâ.
I va dât merit di vê capît i problemis, soredut chel culturâl. In chest Battisti al è un câs unic, te storie de diocesi e tes diocesis stessis de regjon. Parcè che l’om nol è stupit. Chei di Rome no fasaran mai un vescul stupit, parcè che dopo a àn di tignîsal cun ducj i riscjis mortâi. Lu fasin però ubidient, un fedêl esecutôr, seont l’etimologjie di episcopos come “ispetôr”, impen de categorie evangjeliche di “bon pastôr”. Bon ancje di dî di no par amôr dal so trop.
Battisti al à clopât propit in chest. Lucit tal capî il probleme, nol à vude la fuarce e la coerence tal metilu in vore fin dapît, riscjant pal so popul ancje di finîle plevan di Subît, come che profeticamentri i veve augurât pre Pieri Tomasino te semblee dal 1975. Cussì al à finît cul scontentâ catolics e luterans.
Causis? Il caratar personâl, il fat di vignî dal Venit preot e fufignot, il vê stât par 25 agns sot di un vescul-frari. Ma il mâl al è tal mani. I vescui a son simpri mancul libars di dî ce che a pensin e di sielzi in maniere autonome e evangjeliche. Jo no larai mai in rotis cu la mê int di Visepente par parâ il vescul. Il vescul nol larà mai in rotis cun Rome par parâ la sô int. No tes eresiis, ma tal bon dirit.
Jessint cussì la fabriche, Battisti al è il miôr dai piês e a mi mi va ancje ben, ancje se no lu disarai mai parcè che di un che al à capît si pò pratindi di plui.
Auguris? Di vê cui predis un rapuart sclet e di amicizie, di scoltâ chei che lu judin cu la critiche plui di chei che lu lassin sbaliâ cu la adulazion e la omertât, di no sielzi int distudade o stupide par no vê rognis, di no vê pôre di vê coragjo. Di doprâ i ultins agns che i restin no par tirâsi in bande come il rai, ma par dâ sot cun plui sgrimie, savint che nol riscje nuie. Di imparâ dal bon ladron a sigurâsi almancul cumò un puest tal ream di Diu e tal libri de sô e nestre glesie e dal so e nestri popul. ■
pre ANTONI BELINE
(Olme preparade ai 17.11.97, publicade su Cirint lis olmis di Diu, n. 4 pagj. 121)
IL FERÂL. Vescul in Friûl............
Il prin dal an al è mancjâ il vescul bons Fredo Battisti, nus pâr just che ancje la Patrie e ricuardi cheste persone che culì in Friûl e veve fat un biel toc di strade. Di fat al veve direzude la glesie di Udin dal 1973 al 2000: 27 agns di pontificât, no son pôcs. Oltri dut un trat di storie vonde dramatiche e movimentade par tantis resons: vicendis dal predecessôr Zaffonato, post-concili, taramot, gambiaments sociâi, di custum… Lis aial induvinadis dutis? Lis aial sbaliadis dutis? Sigûr che nissun te vite no les imbroche dutis justis, al sarès un diu, ma nancje no les falìs dutis, al sarès une disgracie uniche. Cussì e je par ducj i mortâi!


text:
Dismonte di un avion e cor a cjapâ un altri. Riunions, conferencis, progjets di valutâ, une aziende di mandâ indevant e une tasse di documents parsore de scrivanie dal studi legâl. Doi fîs, une famee. E l’impegn in politiche, in provincie a Udin. Propit li lu cjatìn.
Al à pôc timp par une fevelade: al è rivât de France cualchi ore prime, une doce a cjase e cumò une cunvigne che lu spiete. «Plasê, dut ben?», «Sì, graciis. O soi dome un pôc di corse». I lin daûr a pas svelt su pes scjalis, dentri di un coridôr. E intant lui al conte la frenesie de sôs zornadis, par scusâsi de premure. Ma al conte ridint. Al somee seren. «Ce lavôrs stressants, cemût fasial?», «Eh, la vite e va cjapade cun filosofie!». «E cuâl isal il segret…», «Fâ simpri ce che al plâs».
Rispuestis scontadis? Forsit sì. Ma lui al è l’esempli concret che la passion e fas rime cun fortune. Diego Travan, 54 agns, al à une aziende che si clame Interna e che e je une des primis dîs impresis tal mont pe furnidure «clâfs in man» di furniments pal marcjât di lus. Tant par fâus capî, al à aredât lis boutiques di Louis Vuitton e di Cartier ator par dut il mont, la nâf di crosere Carnival Dream, i hotel a 5 stelis dai plui nomenâts (Hilton, Hyatt, Sheraton,…), yacht, ristorants, museus. E cumò i tocje ancje il prin albierc di Armani, a Dubai, tai Emirâts Arabics. Une tor di 800 metris, l’edifici plui alt dal mont e chel cun plui plans in assolût. 160 suites e 144 apartaments di lus. Dentri, dutis lis cjadreis, i mobii e i jets a son di Interna, sîs mil tocs unics.
Travan, cemût aial fat a rivâ fin a Dubai?
O ai partecipât a une gare internazionâl insieme cu lis societâts plui prestigjosis e, ae fin, al à vint il «made in Italy». Une biele sodisfazion! Ca di un pôc, a finissaran di fâ sù la tor – dentri a son plui di 14 mil operaris che a lavorin ogni dì – e dopo a començaran a mobiliâ lis cjamaris.
Garis, apalts. Ma par vinciju bisugne sei brâfs o vê il santul just?
Ator pal mont e conte la professionalitât. In Italie, invezit, no son regulis: al passe l’amì dal amì, chel che ti à fat un plasê, robis cussì.
Alore, ce che si lei sui gjornâi e je la veretât?
I conti ce che mi è sucedût a mi: tal 2008 o soi vignût a savê che te isule de Maddalena a vevin di fâ un hotel par dâur acet ai «grancj» dal G8. Alore mi soi informât e o ai scuviert che il delegât pal event al jere Guido Bertolaso, chel de Protezion Civîl. Ben, i ai inviât une propueste pe furnidure dai mobii e…pensial che cualchidun mi vedi rispuindût? O ai telefonât tai uficis di Rome ma o cjatavi simpri ocupât; o ai mandât letaris di riclam dulà che o rimarcavi di sei pardabon interessât al progjet. Ma nuie. Cidinôr totâl. Dopo un pôc, finalmentri cualchidun al rispuint al telefon e mi sint a dî che lis oparis a jerin za stadis apaltadis. Cui aial vint? Parcè? Cemût àno fatis lis selezions? Bo!
Pardut il mont e je la plui plene trasparence. Ti disin cui che al partecipe aes garis, cui che al piert e cui che al vinç. Ma in Italie al è il Far West.
Ma la colpe di cui ise? De politiche o dai imprenditôrs?
Di ducj i doi, al è clâr. Une situazion vergognose e insostignibile par ducj chei che come me a crodin te libare concorince, chê che e premie il miôr e e sburte a sei plui competitîfs.
Lui al ven de scuele di Rino Snaidero…
Sì, un mestri e il prin che al à crodût in me.
Cemût ise tacade?
Mi soi laureât in jurisprudence e specializât in dirit comerciâl internazionâl e daspò o soi lât a vore ae Snaidero. Cuant che Rino Snaidero al à volût diversificâ la produzion e vierzi une sezion dedicade al furniment par albiercs e uficis, mi à domandât di deventâ diretôr aministratîf. Ma o vevi dome 28 agns.
E alore?
O ai pensât che e jere une matetât. Ma o ai acetât. E il biel al à ancjemò di vignî, parcè che cualchi an dopo Snaidero al à decidût di concentrâsi su lis cusinis e di lassâ stâ chê altre robe. E duncje, al à sierât la sezion dulà che o lavoravi jo. Alore o ai cjapât sù il telefon e o ai clamât i clients par visâju che la colaborazion e finive, ma plui di cualchidun mi à dit «parcè no cjapistu in man tu la robe?». O vevi 32 agns, un fi di 6 mês e l’esempli di doi gjenitôrs che par dute la vite a àn fat i «statâi», cul puest di lavôr fis.
Però si è butât!
Eh sì. Tal 1989 e je nassude «Interna». E je stade la incussience de zoventût a fâmi dî di sì: cumò che a ‘nd ai 50, no lu fasarès mai. Però, o ai di dî che o soi stât premiât de fortune parcè che propit il prin dì di lavôr o ai ricevude une comission. Un ex client, che al veve di mobiliâ un albierc dongje Milan, al à fat di dut par cirîmi. In chei agns no jerin i celulârs e insome, dopo un zîr di clamadis, al è rivât a vê il gno numar di cjase e li mi à cjatât. Fortune.
Dal 1989 a vuê a ‘nd è passade di aghe sot dai puints. Diego Travan, insieme ae femine Derna Del Stabile, al à metût in pîts un grup industriâl cuntun volum di afârs di 20 milions di euros. Te aziende a lavorin plui o mancul 50 personis tra architets, inzegnîrs e comerciâi. Ducj assunts a timp indeterminât, etât medie di 30 agns, tantis lis feminis. Une imprese «virtuâl», fate di çurviei e no di mûrs. A Tavagnà, di fat, dome si progjete. Ae realizazion i pensin i artesans furlans e venits che a colaborin cun Interna. Un indot di plui di un miâr di personis. Ancje Interna e à sintût i efiets de crisi economiche, nus à dit Travan, ma il lavôr nol mancje. Lui al va dilunc, sù e ju pal mont.
Isal pôc a cjase?
Jo mi sint a cjase dapardut. O soi un sostenidôr dal multiculturalisim, ancje se mi sint furlan a ducj i efiets. Però un furlan moderni, dal 2000, di chei che no si sierin tra lis tradizions. Ven a stâi, bisugne savê il furlan ma ancje l’inglês.
Lui tropis lenghis fevelial?
Sîs: todesc, spagnûl, francês, inglês, talian e furlan.
Ma la sô cjase, che di mûr, dulà ise?
A Felet: le ai comprade 20 agns fa, une cjase di epoche in stîl Liberty che o ai za ristruturât un pâr di voltis.
Viodût che al comercie mobilie di lus, cuâl isal il sghiribiç plui grant che si à regalât?
Une stanzie librarie, al ultin plan. Dentri o ai cuatri mil libris, ma a puedin stânt almancul vot mil.
Imprenditôr, avocat e politic. Diego Travan, classe 1956, al è origjinari di Gradiscje sul Lusinç, un paîs de provincie di Gurize. Al è il president di Interna Holding, aziende leader a nivel mondiâl tal setôr dal furniment di lus, cun sede a Tavagnà. Ma al è ancje avocat specializât in contratualistiche internazionâl di imprese, e al à il studi legâl in vie Manin, a Udin. Tal 2007 si è butât in politiche, cul Pd. Al à sfidât, cence sucès, Pietro Fontanini (Lega Nord) te corse pe presidence de provincie di Udin e cumò al è conseîr provinciâl dal Partît Democratic e coordenadôr dal circul dal Pd di Tavagnà. «In politiche no ai grandis responsabilitâts – nus à contât –, e par cumò no mi puarte vie tant timp».
Impegn plui consistent chel de aziende che lu puarte ator pal mont a discuti cun dirigjents e manager. Interna, che e prodûs dut in Italie, e je scompartide in trê impresis specializadis: Interna Contract, Interna Collection e Logica. Dutis a parteciparan al salon dal mobil di Milan, ae metât di Avrîl. «O sarìn presints sedi in fiere, sedi – al à precisât – cuntun event fûr salon par presentâ une colezion di cinc gnovis cjamaris che o vin dissegnât pal setôr alberghîr».
Diego Travan al è maridât cun Derna Del Stabile, za insegnante di todesc a scuele e cumò impegnade in aziende. «Jê e je la creative dai doi – al à dit –, si ocupe di tecnichis di vendite e des publichis relazions». A àn doi fîs, Federico di 22 agns e Massimiliano di 12. «Il prin lu ai gjoldût di mancul, parcè che cuant che al jere piçul jo o lavoravi tant che dirigjent di aziende e o vevi oraris pôc flessibii – nus à contât – , invezit al secont i ai cambiât i panzits e dât di mangjâ».
Une cariere brilante che no si sa fin dulà che e rivarà ancjemò. Ancje parcè che i siei siums, Diego Travan, no ju conte a di nissun. «Di solit, si dîs che a son segrets. E alore lassìnju tal scansel».
Valentina Pagani
LA INTERVISTE. Diego Travan: De planure furlane al cîl di Dubai............
Dismonte di un avion e cor a cjapâ un altri. Riunions, conferencis, progjets di valutâ, une aziende di mandâ indevant e une tasse di documents parsore de scrivanie dal studi legâl. Doi fîs, une famee. E l’impegn in politiche, in provincie a Udin. Propit li lu cjatìn.


text:
Lodovico Ariosto (Reggio Emilia 1474-Ferrara 1533) al pues ben jessi indicât come un dai plui grancj autôrs dal Rinassiment talian. Fi di un cjapitani al servizi dai siôrs di Ferrara, la nobile famee dai Este, al cerce la crudeltât di Vignesie che, nemie antighe dai Este, e ocupe intal 1482 la citât di Rovigo, là che il pari di Lodovico al preste servizi tant che comandant de guarnigjon, e lu fâs presonîr, glotint ancje ducj i bens e i podês de sô int. E sarà cheste la ocasion par un trasferiment obleât a Ferrara, là che il zovin al frecuente la universitât par deventâ dotôr in leç. Ma la sô anime e je cjapade de bielece de leterature e dal spirt vivarôs dal teatri plui che dai cjapitui e des notis che si fasin penzis intai manuâi di dirit canonic e civîl. Cussì al bandone dispès il studi par lâ daûr des compagniis dai teatrants che a passin dispès intes placis di une citât che in curt e devente une des capitâls plui intrigantis de gnove culture umanistiche, une vision dal om e dal timp che e je daûr a sflorî in dute Europe, là che si cjantin la bielece, la armonie, la consonance universâl. Lodovico al preferìs di fat Ovidi a Justinian, e si bandone cun grande passion ae opare di Francesco Petrarca, strenzint leams cui grancj inteletuâi dal moment, in particolâr cun Pietro Bembo, salacor il plui grant teoric de ete rinassimentâl, che si cjate a stâ a Ferrara cul pari intun periodi che al va dal 1497 al 1499. In particolâr, l’an 1498 al rapresente pal Ariosto un svolt decisîf e profont: al jentre a ducj i efiets a servizi de famee dai Este, leantsi prin a Ercole I, il duche in persone, e po dopo a so fi Ippolito, il gardenâl. Al concludarà vite e cariere sot di Alfonso I, che al sarà bon di valorizâ il plui pussibil la anime talentuose di un servidôr cetant plui brâf a inmagâ la int cu la sô fantasie che no a jemplâ pergamenis e cjartis intai uficis aministratîfs dal Ducât. Il lavôr di segretari e di diplomatic di fat no i plâs: al sofrìs cheste cundizion che lu oblee a movisi di citât in citât, trascurant chel otium che invezit i varès permetût di dedicâsi dal dut ae amade leterature, ae poesie e ae dramaturgjie. Però lis ocasions, lis esperiencis, l’incuintri cuntune umanitât varie e plurâl cjatade vie pes stradis de Europe i daran la ande par cjatâ dentri di se la ispirazion che lu judarà a componi oparis mestris ricognossudis universalmentri, tant che l’“Orlando Furioso” (la prime edizion e fo stampade intal 1516, la ultime intal 1533, l’an de sô muart): un mont traviersât di damis, cavalîrs, armis e amôrs, come che al intone l’incipit dal poeme, un dai plui famôs di dute la leterature mondiâl. Ma no dome: ancje brigants e mâcs, striis e incjantaments, ostariis e cjistiei. Ducj cjapâts intal inseguiment di chê rose che e sta un moment a florî e ancje a murî. Bisugne jessi bogns di cjapâle sù ni masse adore ni masse tart, ma cuant che il moment al clame sot il cîl de lune. ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
I indipendentiscj flamants prin partît de Belgjiche
Intes elezions politichis che si son davueltis ai 13 di Jugn inte Belgjiche i plui votâts a son stâts i indipendentiscj de Gnove Aleance Flamande (N-VA, Nieuw-Vlaamse Alliantie) che intes Flandris a àn cjapât passe il 28% dai vôts, ven a dî il 17,4% a nivel statâl. Il partît vuidât di Bart De Wever al à otignût 27 dai 150 deputâts che a formin la Cjamare dai deputâts.
Daûr dai indipendentiscj, i partîts plui votâts dai flamants a son stâts i cristians democratics (CD&V, Christen-Democratisch en Vlaams) che a àn vût 17 deputâts, i socialiscj (SP.A, Socialistische Partij – Anders) e i liberâi democratics (Open VLD, Open Vlaamse Liberalen en Democraten) cun 13 elets parom. Sei i socialiscj che la Open VLD a àn pierdût vôts rispiet aes elezions dal 2007, ma la pierdite di consens plui fuarte le à patide la estreme diestre indipendentiste dal Vlaams Belang che, si ben che e à otignût 12 deputâts, a ‘nd à pierdûts 5 rispiet ae volte stade. Pierdite marcade ancje pai populiscj de liste Dedecker che e à vût dome un elet. In cressite, invezit, i verts (Groen!) che a àn otignût 5 deputâts.
In Valonie, o sei la part francofone de Belgjiche, la maiorance dai eletôrs e à votât pal Partît Socialist. Cun di fat, il partît vuidât di Elio Di Rupo al à cjapât plui dal 37% dai vôts (ven a stâi il 13,7% a nivel statâl) e 26 deputâts. I liberâi dal Moviment Riformadôr a àn vût 18 elets (5 in mancul de volte stade). Plui lizere la flession dai democratics cristians (cdH, Centre démocrate humaniste) che a àn cjapât 9 deputâts e dai verts dal Ecolo che a àn otignût 8 elets. Inte part francofone dal paîs al è po stât elet ancje un deputât de diestre dal PP (Parti Populaire).
Par cumò i indipendentiscj flamants a domandin dome une riforme dal stât che e cressi il nivel di autoguvier des Flandris, massime sul plan finanziari. Dut câs, se cheste riforme no ves di rivâ in curt, al è pussibil che si rivi a di une radicalizazion dal scuintri tra flamants e valons che al podarès puartâ ancje a di une crevadure de Belgjiche. Se cussì al fos, al colarès ancje il tabù de indivisibilitât dai stâts inte Europe ocidentâl cun consecuencis pardabon dificilis di previodi.
Intes aministrativis sardis a cressin i indipendentiscj
Intes elezions aministrativis che si son davueltis ai 30 e ai 31 di Mai in Sardegne, i indipendentiscj a àn cressût vôts e rapresentants elets. Par chel che si riferìs aes provinciâls, il moviment indipendentzia
Repubrica de Sardigna (iRS) al à cjapât passe 32 mil vôts e al à cuasi triplicât lis percentuâls otignudis dai siei candidâts, passadis di une medie dal 1,48% intal 2005 al 3,86% di chest an. A cressi a son stâts ancje i candidâts di iRS elets intai conseis provinciâls che a son passâts di un a trê. Il moviment al è fuart massime in provincie di Tàtari / Sassari, dulà che il so candidât president al à cjapât 6,49% dai vôts (la liste e à vût invezit il 5,83%), e ta chê di Aristanis / Oristano (5,85% pal candidât president e 5,79% pe liste). Cun di plui i indipendentiscj di iRS a àn ancje vût elet il lôr prin sindic (comun di Pèifugas / Perfugas).
In sîs des vot provinciis sardis la vitorie e je lade ai candidâts dal centri çampe, in dôs a chei dal centri diestre. A poiâ chescj candidâts a jerin ancje doi partîts autonomiscj (ma che si declarin a pro dal dirit di autodeterminazion de Sardegne), ven a dî il Partidu Sardu / Partito Sardo d’Azione (PSd’Az) e i Rosso Mori. Il PSd’Az, aleât dai partîts di centri diestre, al à otignût percentuâls che a van dal 4,36% de provincie di Carbonia – Igrèsias / Carbonia – Iglesias al 12,83% di chê di Nùgoro / Nuoro, là che al è stât il partît plui votât de coalizion. In dut a son stâts undis i conseîrs di chest partît che a son stâts elets. I Rosso Mori, che a poiavin invezit i candidâts di centri çampe, a àn vût percentuâls che a van dal 0,40% di Aristanis / Oristano al 7,07% dal Campidanu de Mesu / Medio Campidano e cuatri conseîrs elets.
Carli Pup
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Primevere e je forsit une des peraulis plui dopradis tes poesiis furlanis, e no dome. Si viôt che i sintiments plui lizêrs dal om a sintin alc che al cambie tal aiar, la gnove vite che e sburte lis plantis, i fantacins e lis fantacinis a cirî amôr. Tropis voltis doprìno chescj vocabui tal timp di vuê? Pocjis di sigûr, parcè che nus dan cuasi la impression che no corispuindin plui ae realtât dure, tichignose di ogni dì, di ogni zornade passade plui a campâle che no a gjoldi de nature dulintor.
O vin cuasi pôre di doprâlis, par no colâ te retoriche di une Arcadie furlane che e puarte daûr di se il concet de «isule felice» che nus à freâts par tant timp.
Ma provìn invezit a crodi par un moment che la freolade e jere dome tal cjâf di chei sorestants che, cun chê scuse, ti taponavin i voi, ti presentavin un Friûl che al esisteve dome tes cartulinis.
Pensìn ancjemò par un moment che chê «isule felice» e podarès jessi une altre robe, une situazion no di comedie e di bausiis, ma invezit un alc creât dai furlans, no dome par lôr, ma tant che esempli ancje par chei altris.
La Italie no nus cjapie simpri «di esempli»? Combatents eroics sul front de prime vuere, lavoradôrs che si spachin la schene, feminis che par dâ di tete ai fîs dai milanês e dai torinês no ‘nd jere di miôr. E po dopo, emigrants che a tignivin alt l’onôr dal paîs, int che e paie lis tassis, che no bruntule mai. Anzit, ti rispuint cun «Comandi!», nancje che o fossin ducj nassûts intune caserme. L’elenc al sarès lunc e pesant, soredut a pensâ che ogni positivitât dal pinsîr, dal sintî furlan e je stade voltade o in ridicul o in negatîf.
Ma cumò che o sin in Avrîl, che Pasche e je passade di pôc – come la fieste pal aniversari de nassite de Patrie dal Friûl – e che al rive ancje il 25, simpri di Avrîl, no us vegnial tal cjâf che dutis lis situazions a puedin jessi ribaltadis, che par fâ Pasche o sin passâts pe Passion, par celebrâ in cualchi mût la Patrie o vin mateât agns e pe Liberazion o vin patît fassiscj, todesc e cosacs.
Alore, l’insium di un alc di diviers al pues jessi ancjemò tignût in cont, in moments triscj che no somein passâ mai. A passaran invezit ancje lôr, parcè che la primevere no si pues fermâ nancje cul bazooka. Si à dome di no sierâ il barcon e fâ zirâ l’aiar.
DREE VALCIC
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Emilie-Romagne
L'Emilie-Romagne e je une regjon da la Italie dal Nord che e à 4 milions di abitants. E cunfine a Nord cu la Lombardie e il Venit, a Sud cu la Toscane, lis Marchis e la Republiche di San Marin; a soreli bonât e cunfine cul Piemont; e je ancje bagnade a soreli jevât dal Mâr Adriatic. Il cjâf lûc al è Bologne.
TeritoriModifiche
Il teritori de regjon al è par scuasit la mitât plan (47,8%), e la restant part e je justementri dividude fra culinis (25,1%) e montagnis (27,1%).
La crete plui alte e je la mont Cimon (2.165 metris s.n.m.), che al è ancje il plui grant rilêf dal Apenin setentrionâl.
StorieModifiche
La Emilie-Romagne e je la union di dôs regjons storichis, ogniune cun la sô storie e tradizion. La regjon e je stade abitade sin de antichitât: diviersis reperts a son stadis cjatadis inte zone apeniniche de Mont Poggiolo, dongje Forlì.
I etruscs a slargjarin il lôr teritori in cheste zone viers il 500-450 p.d.C., creant in chest mût une viertidure sul Mâr Adriatic cui puarts come Adrie e Spine. Propit in chest periodi a son fondadis diviersis citât su le vie Emilie, come Piacenza, Parma, Modena e Cesene.
Cun l'avent dai Romans, a partî dal III secul p.d.C., ducj i teritoris dai etruscs a passin sot dal domini di Rome: August al fâs de Emilie la otave regjon dal Imperi.
A scomençâ dal 568 d.d.C., cun la invasion dai langobarts, la Emilie e devente part integrant de Lombardie, cjapant ancje il non; di conseguence, la bande orientâl de regjon, restade sot dal domini dal Imperi Roman di Ocident, e cjape il non di Romania, par contraposizion cun Longobardia. Di chest moment in là, la storie de Emilie e de Romagne a procedin ogniune par sô cont.
Dome tal 1861, cu le Unitât de Italie, al torne il non Emilie. Cheste situazion e compuartà diviersis cambiaments di toponims, come a esempli Reggio di Lombardia al fo tramudât in Reggio nell'Emilia.
EconomieModifiche
L'economie de regjon e je une vore svilupade, cun industriis tipichementri a conduzion familiâr o in dut câs di piçulis dimensions.
L'industrie si concentre soredut tai setôrs alimentâr e automobilistic.
TraspuartsModifiche
PoliticheModifiche
Liste dai components de zonte regjonâl:
- Vasco Errani - president
- Alfredo Bertelli - sotsegretari ae presidence
- Flavio Delbono - vizi-president e assessôr aes financis e Europe
Assessôrs:
- Paola Manzini - scuele, universitât e formazion professionâl
- Giovanni Bissoni - politichis par la salût
- Marioluigi Bruschini - sigurece teritoriâl, difese dal teritori e des cuestis
- Duccio Campagnoli - ativitâts produtivis, disvilup economic
- Anna Maria Dapporto - politichis sociâls e educativis par la infanzie
- Luigi Gilli - programazion e disvilup teritoriâl
- Guido Pasi - turisim e comerci
- Alfredo Peri - mobilitât e traspuarts
- Tiberio Rabboni - agricolture
- Alberto Ronchi - culture, sport, zovins
- Lino Zanichelli - ambient e disvilup sustignibil